CELEX: 32014D0896
Language: hu
Date: 2014-12-10 00:00:00
Title: 2014/896/EU: A Bizottság végrehajtási határozata ( 2014. december 10. ) a veszélyes anyagokkal kapcsolatos súlyos balesetek veszélyének kezeléséről szóló 2012/18/EU európai parlamenti és tanácsi irányelv végrehajtásával kapcsolatos információk tagállamok általi közlése formátumának megállapításáról (az értesítés a C(2014) 9335. számú dokumentummal történt)  EGT-vonatkozású szöveg

12.12.2014   
            
            
               HU
            
            
               Az Európai Unió Hivatalos Lapja
            
            
               L 355/55
            
         A BIZOTTSÁG VÉGREHAJTÁSI HATÁROZATA
   (2014. december 10.)
   a veszélyes anyagokkal kapcsolatos súlyos balesetek veszélyének kezeléséről szóló 2012/18/EU európai parlamenti és tanácsi irányelv végrehajtásával kapcsolatos információk tagállamok általi közlése formátumának megállapításáról
   
      
         (az értesítés a C(2014) 9335. számú dokumentummal történt)
      
   
   (EGT-vonatkozású szöveg)
   
      (2014/896/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a veszélyes anyagokkal kapcsolatos súlyos balesetek veszélyének kezeléséről, valamint a 96/82/EK tanácsi irányelv módosításáról és későbbi hatályon kívül helyezéséről szóló, 2012. július 4-i 2012/18/EU európai parlamenti és tanácsi irányelvre (1) és különösen annak 21. cikke (5) bekezdésére,
   mivel:
   
               (1)
            
            
               a 2012/18/EU európai parlamenti és tanácsi irányelv 21. cikkének (2) bekezdése értelmében a tagállamok 2019. szeptember 30-ig és azt követően négyévente jelentést készítenek a Bizottság számára ezen irányelv végrehajtásáról.
            
         
               (2)
            
            
               A Bizottság kérdőívet dolgozott ki, amelyben meghatározta, mely információkat kell a tagállamoknak rendelkezésre bocsátaniuk az irányelv végrehajtásáról szóló jelentésükben.
            
         
               (3)
            
            
               Az első jelentésnek a 2015. június 1-től2018. december 31-ig tartó időszakra kell vonatkoznia – tehát az időszak attól az időponttól kezdődik, amikor az irányelv valamennyi tagállamban teljes körűen alkalmazandóvá válik, és elegendő időt biztosít a tagállamok számára az összegyűjtött információk értékelésére és 2019. szeptember 30-ig történő benyújtására. Az ezt követő négyévente esedékes jelentések az érintett jelentéstételi időszak első évének január 1-je és negyedik évének december 31-ike közötti időszakra vonatkoznak.
            
         
               (4)
            
            
               Az e határozatban előírt intézkedések összhangban vannak a 96/82/EK tanácsi irányelv (2) 22. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2012/18/EU irányelv 21. cikkének (2) bekezdése szerint a tagállamok – az e határozat mellékletében foglalt kérdőív megválaszolása útján – jelentést készítenek a Bizottság számára az említett irányelv végrehajtásáról (3).
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2014. december 10-én.
      
         
            a Bizottság részéről
         
         Karmenu VELLA
         
            a Bizottság tagja
         
      
   
   
      (1)  HL L 197., 2012.7.24., 1. o.
   
   
      (2)  A Tanács 1996. december 9-i 96/82/EK irányelve a veszélyes anyagokkal kapcsolatos súlyos balesetek veszélyeinek ellenőrzéséről (HL L 10., 1997.1.14., 13. o.).
   
      (3)  Az Európai Bizottság honlapján is elérhető: http://ec.europa.eu/environment/seveso/
   
      MELLÉKLET
      KÉRDŐÍV
      1.   ÁLTALÁNOS INFORMÁCIÓK
      
               
                  1.
               
               
                  Adjon meg információkat a 2012/18/EU irányelv végrehajtásáért felelős főbb illetékes hatóságokról. Az információknak ki kell terjedniük legalább az elérhetőségre és a főbb feladatokra (a biztonsági jelentések monitoringja, a területfelhasználás tervezése, a dominóhatások, a külső védelmi tervek kidolgozása és végrehajtása, a hatósági ellenőrzések, a nyilvánosság tájékoztatása és a szankciók). Lehetősége van az információk megadása helyett az előző jelentésre utalni, amennyiben nem történtek jelentős változások.
               
            
               
                  2.
               
               
                  Jelölje meg, mikor történt az üzemekkel kapcsolatos információk legutóbbi frissítése az (e)SPIRS-adatbázisba történő felvételükre való tekintettel.
               
            2.   DOMINÓHATÁSOK (A 2012/18/EU IRÁNYELV 9. CIKKE)
      A jelentéstételi időszak végéig hány olyan üzemcsoportot azonosítottak, amelyek esetében a 2012/18/EU irányelv 9. cikke értelmében a súlyos baleset bekövetkezésének kockázata vagy következményei a kérdéses üzemek földrajzi elhelyezkedésére és egymáshoz való közelségére, valamint a bennük jelen lévő veszélyes anyagokra való tekintettel nagyobbak lehetnek?
      3.   BIZTONSÁGI JELENTÉS (A 2012/18/EU IRÁNYELV 10. CIKKE)
      
               
                  1.
               
               
                  A jelentéstételi időszakban az erre kötelezett felső küszöbértékű üzemek közül valamennyi benyújtotta-e a biztonsági jelentést? Ha nem, hány üzem nem nyújtotta be?
               
            
               
                  2.
               
               
                  Megtörtént-e az összes biztonsági jelentés naprakésszé tétele a megelőző öt évben? Ha nem, hány olyan erre kötelezett felső küszöbértékű üzem van, amely nem tette naprakésszé a biztonsági jelentését?
               
            4.   VÉDELMI TERVEK (A 2012/18/EU IRÁNYELV 12. CIKKE)
      
               
                  1.
               
               
                  A jelentéstételi időszakban az erre kötelezett felső küszöbértékű üzemek közül valamennyi tekintetében készült-e külső védelmi terv? Ha nem, hány olyan felső küszöbértékű üzem van, amely nem rendelkezik külső védelmi tervvel?
               
            
               
                  2.
               
               
                  Hány olyan felső küszöbértékű üzem van, amely tekintetében az illetékes hatóság a 2012/18/EU irányelv 12. cikkének (8) bekezdése értelmében úgy döntött, hogy a külső védelmi terv elkészítése nem szükséges?
               
            
               
                  3.
               
               
                  Ha a 4.2. kérdésre adott válasz egy vagy több, minden esetben mellékelje az illetékes hatóság által benyújtott indokolást.
               
            
               
                  4.
               
               
                  Az utóbbi három évben tesztelték-e valamennyi felső küszöbértékű üzem külső védelmi tervét? Ha nem, hány esetben nem tesztelték a külső védelmi tervet?
               
            
               
                  5.
               
               
                  Adjon meg információkat az érintett nyilvánossággal a külső védelmi tervek tekintetében folytatott konzultációra vonatkozó főbb intézkedésekről.
               
            
               
                  6.
               
               
                  Ismertesse röviden a külső védelmi tervek tesztelésének módjait (pl. részleges ellenőrzés, teljes ellenőrzés, sürgősségi segélyszolgálatokat is bevonva, dokumentumalapú ellenőrzés stb.) Adja meg a külső védelmi terv megfelelőségének értékelésekor alkalmazott kritériumokat.
               
            5.   A TERÜLETFELHASZNÁLÁS TERVEZÉSE (A 2012/18/EU IRÁNYELV 13. ÉS 15. CIKKE)
      
               
                  1.
               
               
                  A jelentéstételi időszakban folytak-e konzultációk az érintett nyilvánossággal valamennyi konkrét, egyedi projektet illetően (új üzemek tervezése, meglévő üzemek jelentős módosítása, üzemek körüli fejlesztések), valamint az új üzemek tervezésével vagy a meglévő üzemek körüli fejlesztésekkel kapcsolatos általános terveket vagy programokat illetően? Ha nem, foglalja össze annak főbb okait, hogy miért nem folytattak konzultációkat a nyilvánossággal.
               
            
               
                  2.
               
               
                  Választható: Rendelkeznek-e a nemzeti jogszabályok az Ön tagállamában összehangolt vagy közös eljárásokról a területfelhasználás tervezésére vonatkozóan a Seveso-irányelvben előírt, valamint más, például a 2011/92/EU (1) és a 2001/42/EK európai parlamenti és tanácsi irányelvben (2) előírt követelményeinek teljesítésére?
               
            6.   TÁJÉKOZTATÁS A BIZTONSÁGI INTÉZKEDÉSEKRŐL (A 2012/18/EU IRÁNYELV 14. CIKKE ÉS V. MELLÉKLETE)
      
               
                  1.
               
               
                  A biztonsági intézkedésekkel és a súlyos baleset esetén követendő magatartással kapcsolatos információk a nyilvánosság számára ténylegesen elérhetőek voltak-e az utóbbi öt évben valamennyi felső küszöbértékű üzem tekintetében? Ha nem, hány olyan felső küszöbértékű üzem van, amely tekintetében ezek az információk nem voltak elérhetőek?
               
            
               
                  2.
               
               
                  Jelölje meg, hogy kik (üzemeltetők, hatóságok) és – amennyiben lehetséges – milyen eszközökkel (pl. az üzemeltetők vagy hatóságok brosúrái, szórólapjai, e-mailjei, SMS-ei) teszik elérhetővé a 6.1. pontban említett információkat.
               
            
               
                  3.
               
               
                  A 2012/18/EU irányelv V. mellékletében felsorolt információk a nyilvánosság számára állandóan elérhetőek-e valamennyi üzem tekintetében, ideértve az elektronikus módon való elérhetőséget is, és az információkat naprakészen tartják-e? Ha nem, jelölje meg, ez az üzemek milyen aránya esetében nem teljesül, és milyen intézkedések történtek a hiányosságok pótlására.
               
            
               
                  4.
               
               
                  Jelölje meg, hogy kik (üzemeltetők, hatóságok) és milyen eszközökkel (pl. az üzemeltetők vagy hatóságok felhívásai, honlapjai) biztosítják, hogy a 6.3. pontban említett információk folyamatosan elérhetők legyenek.
               
            
               
                  5.
               
               
                  A jelentési időszak végén hány olyan üzem volt, amely esetében határokon átterjedő hatású súlyos balesetek lehetőségét állapították meg? Hány esetben nyújtottak erről releváns információt a potenciálisan érintett tagállam(ok) részére?
               
            7.   HATÓSÁGI ELLENŐRZÉS (A 2012/18/EU IRÁNYELV 20. CIKKE)
      
               
                  1.
               
               
                  Milyen szint(ek)en hoztak létre hatósági ellenőrzésekre vonatkozó terveket? Ezeket nyilvánosságra hozták-e, vagy tájékoztatták-e a nyilvánosságot elektronikus úton arról, hogy hová fordulhatnak, ha részletesebb információt kívánnak kapni az ellenőrzési tervről? Választható: Amennyiben a tervek közzétételre kerültek az interneten, adja meg az oldalra mutató linket.
               
            
               
                  2.
               
               
                  Létrehoztak-e valamennyi üzem tekintetében a rutinjellegű hatósági ellenőrzésekre, például a helyszíni szemlék gyakoriságára vonatkozó terveket? Nyilvánosságra hozták-e az utolsó helyszíni szemle időpontját, vagy egy hivatkozást arra, hogy hol érhető el ez az információ elektronikus úton? Választható: Amennyiben az információk közzétételre kerültek az interneten, adja meg az oldalra mutató linket.
               
            
               
                  3.
               
               
                  Hány olyan felső küszöbértékű üzem van, amely tekintetében a hatósági ellenőrzések programja – ideértve a helyszíni szemlék gyakoriságát – az adott üzemet érintő súlyos balesetek veszélyének szisztematikus értékelésén alapul? Ezek közül hány üzemben végeznek helyszíni szemlét éves gyakorisággal?
               
            
               
                  4.
               
               
                  Hány olyan alsó küszöbértékű üzem van, amely tekintetében a hatósági ellenőrzések programja – ideértve a helyszíni szemlék gyakoriságát – az adott üzemet érintő súlyos balesetek veszélyének szisztematikus értékelésén alapul? Ezek közül hány üzemben végeznek helyszíni szemlét legalább hároméves gyakorisággal?
               
            
               
                  5.
               
               
                  Létezik-e az Ön tagállamában olyan nemzeti jogszabály vagy igazgatási iránymutatás, amely összehangolt vagy közös ellenőrzésekről rendelkezik más uniós jogszabályok (pl. az ipari kibocsátásokról szóló 2010/75/EU irányelv) szerint végzett ellenőrzésekkel?
               
            8.   AZ ÜZEMELTETÉS MEGTILTÁSA, SZANKCIÓK ÉS EGYÉB KÉNYSZERINTÉZKEDÉSEK (A 2012/18/EU IRÁNYELV 19. ÉS 28. CIKKE)
      
               
                  1.
               
               
                  Hány üzem esetében tiltották meg az üzembe helyezést vagy a további üzemeltetést a jelentéstételi időszakban?
               
            
               
                  2.
               
               
                  Hány egyéb típusú kényszerintézkedést hoztak a jelentéstételi időszakban? Jelölje meg a leggyakrabban alkalmazott intézkedések típusát (pl. az üzemeltetés megtiltása, adminisztratív szankciók, bírság vagy egyéb intézkedés). Ha lehetséges, adjon meg statisztikai lebontást.
               
            9.   AZ IGAZSÁGSZOLGÁLTATÁSHOZ VALÓ JOG (A 2012/18/EU IRÁNYELV 23. CIKKE)
      Ismertesse, hogyan biztosítják a 2012/18/EU irányelv igazságszolgáltatáshoz való jogról szóló 23. cikkének való megfelelést és írja le az e cikk alkalmazásával kapcsolatos, a jelentéstételi időszakban szerzett tapasztalatokat.
      10.   KIEGÉSZÍTŐ INFORMÁCIÓK
      Választható: Adjon meg bármely további, a Seveso-irányelvvel kapcsolatos általános információt, a végrehajtással kapcsolatos olyan tapasztalatot vagy jelentést, amely érdeklődésre tarthat számot és megosztható a nyilvánossággal a következő pontokkal kapcsolatban:
      
                  a)
               
               
                  a balesetekből és a balesetveszélyes helyzetekből levont tanulságok, hogy újbóli bekövetkezésük megakadályozható legyen;
               
            
                  b)
               
               
                  az irányelv végrehajtásának nyomon követésére és az adatmegosztásra használt informatikai eszközök;
               
            
                  c)
               
               
                  adott esetben a 2012/18/EU irányelv hatálya alá nem tartozó üzemek és tevékenységek, például vezetékek, kikötők, rendező pályaudvarok, offshore berendezések, gázlelőhelyek feltárása és kiaknázása stb. kapcsán alkalmazott bármely Seveso-hoz hasonló rendelkezés (pl. a tevékenységek bejelentésére, a biztonsági irányításra és biztonsági jelentésekre, a nyilvánosság tájékoztatására, védelmi tervekre és ellenőrzésekre vonatkozó követelmények).
               
            
         (1)  Az Európai Parlament és a Tanács 2011. december 13-i 2011/92/EU irányelve az egyes köz- és magánprojektek környezetre gyakorolt hatásainak vizsgálatáról (HL L 26., 2012.1.28., 1. o.).
      
         (2)  Az Európai Parlament és a Tanács 2001. június 27-i 2001/42/EK irányelve bizonyos tervek és programok környezetre gyakorolt hatásainak vizsgálatáról (HL L 197., 2001.7.21., 30. o.).